又和楊之美家琵琶妓
作者：韓維
朝代：宋

paragraphs: 楊君好古天下無，自信獨與常人殊。
勤身所營世或棄，反眼不顧我以趨。
彼其察物類有道，能取精妙遺其粗。
官卑俸薄不自給，買童教樂收圖書。
客來呼童理弦索，滿面狼籍施鉛朱。
樽前一聽啄木奏，能使四坐改觀爲歡娛。
有時陳書出衆畫，羅列卷軸長短俱。
破縑壞紙抹漆黑，筆墨僅辨絲毫餘。
補裝斷綻搜尺寸，分別品目窮錙銖。
以茲爲玩不知老，自適其適誠吾徒。
豈無高門華屋貯妖麗，中掛瑶圃崑崙圖。
青紅采錯亂人目，珠玉磊落熒其軀。
苟非絕藝與奇迹，楊君視之皆蔑如，楊君好古天下無。